

ประกาศองค์การบริหารส่วนตำบลหัวหนอง

เรื่อง มาตรการป้องกันการรับสินบน

\*\*\*\*\*\*\*\*\*\*\*\*\*\*\*\*\*\*\*\*\*

ตามที่พระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2561 ได้กำหนดห้ามมิให้เจ้าพนักงานของรัฐผู้ใดรับทรัพย์สินหรือประโยชน์อื่นใดอันอาจคำนวณเป็นเงินได้จากผู้ใด นอกเหนือจากทรัพย์สินหรือประโยชน์อันควรได้ตามกฎหมาย กฎ หรือข้อบังคับที่ออกโดยอาศัยอำนาจตามบทบัญญัติแห่งกฎหมาย ทั้งนี้ เพื่อป้องกันการทุจริตเกี่ยวกับการรับสินบนของเจ้าหน้าที่หน่วยงานของรัฐ อันส่งผลต่อจริยธรรม ในการปฏิบัติงานของเจ้าหน้าที่ และเป็นสาเหตุสำคัญที่ทำให้เกิดความเสียหายต่อการบริหารงาน ภาพลักษณ์ขององค์กร และงบประมาณของแผ่นดิน ดังนั้น องค์การบริหารส่วนตำบลหัวหนอง จึงได้จัดทำมาตรการป้องกันการรับสินบน และให้เจ้าหน้าที่ทุกคนถือปฏิบัติตามแนวทางดังกล่าวอย่างเคร่งครัด ดังนี้

1. ห้ามเจ้าหน้าที่ในหน่วยงาน รับหรือถามนำถึงการรับของขวัญหรือประโยชน์อื่นใด นอกเหนือจากทรัพย์สิน หรือประโยชน์อันควรได้ตามกฎหมาย กฎ หรือข้อบังคับที่ออกโดยอาศัยอำนาจตามกฎหมายให้รับได้

2. การรับทรัพย์สินหรือประโยชน์อื่นใด สามารถรับได้จากญาติ ได้แก่ ผู้บุพการี ผู้สืบสันดาน พี่น้องร่วมบิดามารดาหรือมารดาเดียวกัน ลุง ป้า น้า อา คู่สมรส ผู้บุพการีหรือผู้สืบสันดานของคู่สมรส บุตรบุญธรรม หรือผู้รับบุตรบุญธรรม

3. การรับของขวัญหรือประโยชน์อื่นใดจากบุคคลอื่น ซึ่งมิใช่ญาติเนื่องในโอกาสต่างๆโดยปกติตามขนบธรรมประเพณี วัฒนธรรม หรือให้กันตามมารยาทที่ปฏิบัติในสังคมเท่านั้น ต้องเป็นการให้ในลักษณะให้กับบุคคลทั่วไป และต้องมีมูลค่าในการรับจากแต่ละบุคคล แต่ละโอกาสไม่เกิน 3,000 บาท

4.ห้ามเจ้าหน้าที่ในหน่วยงานยินยอมหรือรู้เห็นเป็นใจให้บุคคลในครอบครัวของตนรับของขวัญหรือประโยชน์อื่นใดจากผู้ที่เกี่ยวข้องในการปฏิบัติหน้าที่ของเจ้าหน้าที่ในหน่วยงาน เว้นแต่เป็นการรับของขวัญหรือประโยชน์อื่นใดที่ให้ตามปกติประเพณีนิยม และของขวัญนั้นมีราคาหรือมูลค่าไม่เกิน 3,000 บาท

5.เมื่อพบเห็นการกระทำที่เข้าข่ายเป็นการรับหรือให้สินบน ให้เจ้าหน้าที่ในหน่วยงานรายงาน ผู้บังคับบัญชาทราบทันที

ประกาศ ณ วันที่ 9 เดือน มกราคม พ.ศ. ๒๕๖2



(นายสมทรรศน์ หมื่นแก้ว)

นายกองค์การบริหารส่วนตำบลหัวหนอง